CELEX: 32013D0415
Language: fi
Date: 2013-07-31 00:00:00
Title: 2013/415/EU: Komission täytäntöönpanopäätös, annettu 31 päivänä heinäkuuta 2013 , päätöksen 2006/766/EY liitteen II muuttamisesta Tristan da Cunhan lisäämiseksi sellaisten kolmansien maiden ja alueiden luetteloon, joista on sallittua tuoda tiettyjä ihmisravinnoksi tarkoitettuja kalastustuotteita, sekä Mayotten poistamiseksi kyseisestä luettelosta (tiedoksiannettu numerolla C(2013) 4848)  ETA:n kannalta merkityksellinen teksti

2.8.2013   
            
            
               FI
            
            
               Euroopan unionin virallinen lehti
            
            
               L 206/7
            
         KOMISSION TÄYTÄNTÖÖNPANOPÄÄTÖS,
   annettu 31 päivänä heinäkuuta 2013,
   päätöksen 2006/766/EY liitteen II muuttamisesta Tristan da Cunhan lisäämiseksi sellaisten kolmansien maiden ja alueiden luetteloon, joista on sallittua tuoda tiettyjä ihmisravinnoksi tarkoitettuja kalastustuotteita, sekä Mayotten poistamiseksi kyseisestä luettelosta
   (tiedoksiannettu numerolla C(2013) 4848)
   (ETA:n kannalta merkityksellinen teksti)
   (2013/415/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 11 artiklan 1 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 854/2004 vahvistetaan eläinperäisten tuotteiden virallisen valvonnan järjestämistä koskevat erityissäännöt. Siinä säädetään erityisesti, että eläinperäisiä tuotteita voidaan tuoda ainoastaan sellaisesta kolmannesta maasta tai kolmannen maan osasta, joka on kyseisen asetuksen mukaisesti laaditussa luettelossa.
            
         
               (2)
            
            
               Asetuksessa (EY) N:o 854/2004 säädetään myös, että kun tällaisia luetteloja laaditaan ja saatetaan ajan tasalle, on kiinnitettävä huomiota kolmansissa maissa tehtyihin unionin tarkastuksiin ja kolmansien maiden toimivaltaisten viranomaisten antamiin takeisiin, jotka koskevat rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 882/2004 (2) vahvistettujen unionin rehu- ja elintarvikelainsäädännön sekä eläinten terveyttä koskevien sääntöjen noudattamista tai vastaavien sääntöjen olemassaoloa.
            
         
               (3)
            
            
               Sellaisia kolmansia maita ja alueita, joista simpukoiden, piikkinahkaisten, vaippaeläinten, merikotiloiden ja kalastustuotteiden tuonti on sallittua, koskevien luetteloiden vahvistamisesta 6 päivänä marraskuuta 2006 tehdyssä komission päätöksessä 2006/766/EY (3) luetellaan ne kolmannet maat, jotka täyttävät asetuksessa (EY) N:o 854/2004 tarkoitetut perusteet ja jotka siitä syystä pystyvät takaamaan, että kyseiset tuotteet täyttävät unionin lainsäädännössä kuluttajien terveyden suojelemiseksi asetetut terveyttä koskevat edellytykset ja että niitä voidaan näin ollen viedä unioniin. Erityisesti päätöksen liitteessä II vahvistetaan luettelo kolmansista maista ja alueista, joista on sallittua tuoda unioniin ihmisravinnoksi tarkoitettuja kalastustuotteita. Mainitussa luettelossa esitetään myös rajoitukset, jotka koskevat kyseistä tuontia tietyistä kolmansista maista.
            
         
               (4)
            
            
               Tristan da Cunhan, joka on osa Saint Helenan, Ascensionin ja Tristan da Cunhan muodostamaa Yhdistyneen kuningaskunnan merentakaista aluetta, toimivaltainen viranomainen toimitti 19 päivänä joulukuuta 2012 komissiolle hakemuksen hummerin (tuoreen tai jäädytetyn) unioniin tuonnin sallimiseksi. Hakemuksen tueksi esitettiin yksityiskohtainen kuvaus valvontajärjestelmästä ja muita tietoja, jotka ovat tarpeen riittävän kuluttajien terveyden suojelun varmistamiseksi siltä osin kuin on kyse hummerien viennistä unioniin. Komissio arvioi nämä tiedot, eikä mitään puutteita havaittu. Saatavilla olevien tietojen ja takeiden pohjalta Tristan da Cunha voidaan sisällyttää päätöksen 2006/766/EY liitteessä II olevaan luetteloon hummereiden osalta.
            
         
               (5)
            
            
               Mayotten aseman muuttamisesta Euroopan unioniin nähden 11 päivänä heinäkuuta 2012 annetun Eurooppa-neuvoston päätöksen 2012/419/EU (4) mukaisesti Mayotte lakkaa 1 päivästä tammikuuta 2014 olemasta merentakainen maa tai alue ja siitä tulee Euroopan unionin toiminnasta tehdyn sopimuksen 349 artiklassa tarkoitettu syrjäisimpiin alueisiin kuuluva alue. Mayottea koskeva kohta päätöksen 2006/766/EY liitteestä II olisi tämän vuoksi poistettava kyseisenä päivänä.
            
         
               (6)
            
            
               Sen vuoksi päätöstä 2006/766/EY olisi muutettava.
            
         
               (7)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätöksen 2006/766/EY liite II Saint Helenaa koskevan kohdan osalta seuraavasti:
   
      
                  ”SH
               
               
                  SAINT HELENA
                  Lukuun ottamatta Tristan da Cunhan ja Ascensionin saaria
               
               
                   
               
            
                  TRISTAN DA CUNHA
                  Lukuun ottamatta Saint Helenan ja Ascensionin saaria
               
               
                  Ainoastaan hummerit (tuoreet tai jäädytetyt)”
               
            
   2 artikla
   Poistetaan päätöksen 2006/766/EY liitteestä II Mayottea koskeva kohta.
   3 artikla
   2 artiklaa sovelletaan 1 päivästä tammikuuta 2014.
   4 artikla
   Tämä päätös on osoitettu kaikille jäsenvaltioille.
   
      Tehty Brysselissä 31 päivänä heinäkuuta 2013.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EUVL L 139, 30.4.2004, s. 206.
   
      (2)  EUVL L 165, 30.4.2004, s. 1.
   
      (3)  EUVL L 320, 18.11.2006, s. 53.
   
      (4)  EUVL L 204, 31.7.2012, s. 131.